b"\n_START_ARTICLE_\nFesta de Sant Antoni de Massalfassar\n_START_SECTION_\nLa sortija\n_START_PARAGRAPH_\nLa particularitat coetera de Massalfassar \xc3\xa9s la sortija, es tracta d'una particular cord\xc3\xa0 concentrada antigament en un punt d'un carrer en un curt espai de temps, on s'arribaven a cremar de cinc a sis mil coets. Amb una legislaci\xc3\xb3 m\xc3\xa9s estricta han hagut de canviar l'elecci\xc3\xb3 per sorteig d'un carrer on realitzar-la, per fer-la igual que la cord\xc3\xa0 a dins d'una g\xc3\xa0bia al camp de futbet o la pla\xc3\xa7a de l'esgl\xc3\xa9sia, i des de l'any 2015 als afores del poble, amb m\xc3\xa9s espai per al p\xc3\xbablic. Abans tamb\xc3\xa9 s'anellava a la corda una gallina que agafaven els quintos entrants, i ara s'ha canviat per un pernil, per respecte als animals.\n_START_SECTION_\nLes calderes\n_START_PARAGRAPH_\nPer Sant Antoni, a Massalfassar l'\xc3\xa0pat m\xc3\xa9s t\xc3\xadpic \xc3\xa9s la caldera, tamb\xc3\xa9 anomenat olla junta, similar a l'arr\xc3\xb2s amb fesols i naps, per\xc3\xb2 amb carn._NEWLINE_Fins als anys 1980 els guisats de caldera fets per Sant Antoni eren per als pobres que no tenien qu\xc3\xa8 menjar i acudien a parar caldera, pel que es coneixia tamb\xc3\xa9 com a olla de pobres. Es tracta d'un \xc3\xa0pat altament calor\xc3\xadfic elaborat amb arr\xc3\xb2s, fesols, naps, embotit, vedella, cansalada de porc, penca, cardet i cre\xc3\xaflla, tot cuit amb llenya, que per la festa de Sant Antoni es pot degustar tamb\xc3\xa9 als municipis d'Albuixec, Rafelbunyol, Alfara del Patriarca, entre d'altres.\n_START_SECTION_\nEl barracot\n_START_PARAGRAPH_\nEl barracot \xc3\xa9s un costum vinculat al conreu de l'arr\xc3\xb2s i adoptat posteriorment pels quintos de Sant Antoni, que en acabar la festa, passaven una setmana a la marjal, prolongant-ne la disbauxa i exhaurint-ne els fons econ\xc3\xb2mics."